text: Esbjergs Jesper Lange: Jeg tager skylden for nederlag
  09 april 2013 kl. 19.20
  Jesper Lange fik det røde kort, da Esbjerg tabte 1-3 hos Sønderjyske i Superligaen.
  Jesper Lange tager skylden for Esbjergs nederlag hos Sønderjyske, der vandt en sjælden hjemmesejr med 3-1. Efter blot 11 minutter blev Esbjerg-angriberen sendt i bad ved stillingen 0-0.
  - Det her nederlag tager jeg på min kappe. Jeg står med dårlig smag i munden lige nu. Især fordi vi kæmper os flot tilbage og var tæt på point, siger Jesper Lange.
  Udvisningen kom efter et sammenstød med islændingen Hallgrimur Jonasson.
  - Jeg er i infight med en Sønderjyske-spiller ved sidelinjen. Jeg får et skub i ryggen og ryger i banden. I frustration vil jeg skubbe til ham, men det bliver til et slag. Og det røde kort er okay, siger Jesper Lange.
  Også Esbjerg-træner Jess Thorup mener, at det røde kort kan forsvares.
  - Jeg har set den på tv, og udvisningen er helt i orden, da han slår, siger Jess Thorup.
  Trods undertal pressede Esbjerg hårdt på for en udligning, inden Sønderjyske kort før tid scorede til 3-1.
  - Selvfølgelig får udvisningen betydning. Det er klart, at det bliver en svær kamp, når man spiller 80 minutter med 10 mand. Vi viser dog stor moral og energi. Målchancerne til at få point er der, siger Jess Thorup.
  